CELEX: E2016P0009
Language: mt
Date: 2016-08-03 00:00:00
Title: Azzjoni mressqa fit-3 ta’ Awwissu 2016 mill-Awtorità ta’ Sorveljanza tal-EFTA kontra r-Renju tan-Norveġja (Il-Kawża E-9/16)

10.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 413/8
            
         Azzjoni mressqa fit-3 ta’ Awwissu 2016 mill-Awtorità ta’ Sorveljanza tal-EFTA kontra r-Renju tan-Norveġja
   (Il-Kawża E-9/16)
   (2016/C 413/08)
   Fit-3 ta’ Awwissu 2016 tressqet azzjoni quddiem il-Qorti tal-EFTA kontra r-Renju tan-Norveġja mill-Awtorità ta’ Sorveljanza tal-EFTA, irrappreżentata minn Carsten Zatschler u Auður Ýr Steinarsdóttir, li jaġixxu bħala Aġenti tal-Awtorità ta’ Sorveljanza tal-EFTA, 35 Rue Belliard, 1040 Brussell.
   L-Awtorità ta’ Sorveljanza tal-EFTA titlob lill-Qorti tal-EFTA tiddikjara li:
   
               1.
            
            
               Billi żammet fis-seħħ leġiżlazzjoni nazzjonali bħat-taqsima 2, il-paragrafu 32, tar-Regolament Norveġiż dwar il-Prodotti li tipprojbixxi l-manifattura, l-importazzjoni, l-esportazzjoni u l-bejgħ ta’ prodotti tal-konsumatur li fihom ċerti konċentrazzjonijiet ta’ aċidu perfluworoottanojku (PFOA), in-Norveġja naqset milli twettaq l-obbligi tagħha li jirriżultaw minn dan l-Att imsemmija fil-punt 12zc tal-Kapitolu XV tal-Anness II tal-Ftehim ŻEE (ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni, kif emendat), b’mod partikolari l-Artikolu 128(1) tiegħu, kif adattat għall-Ftehim ŻEE permezz tal-Protokoll 1 tiegħu.
            
         
               2.
            
            
               Alternattivament, billi żammet fis-seħħ dispożizzjoni nazzjonali bħal dik imsemmija iktar ‘il fuq, ladarba tnieda l-proċess ta’ restrizzjoni skont it-Titolu VIII tal-Att imsemmi aktar ’il fuq, li ssir referenza għalih fil-punt 12zc tal-Kapitolu XV tal-Anness II tal-Ftehim ŻEE, in-Norveġja naqset milli twettaq l-obbligi tagħha li jirriżultaw mill-Artikolu 3 tal-Ftehim ŻEE moqri flimkien mal-Artikolu 128(1) ta’ dak l-Att.
            
         
               3.
            
            
               Billi żammet fis-seħħ leġiżlazzjoni nazzjonali bħal dik imsemmija iktar ‘il fuq, in-Norveġja naqset milli tissodisfa l-obbligi tagħha li jirriżultaw mill-Artikolu 11 tal-Ftehim ŻEE.
            
         
               4.
            
            
               Ir-Renju tan-Norveġja jerfa’ l-ispejjeż tal-proċedimenti.
            
         
      L-isfond legali u fattwali u l-eċċezzjonijiet miġjuba bħala sostenn:
   
   
               —
            
            
               L-Awtorità ta’ Sorveljanza tal-EFTA (ESA) ssostni li r-Renju tan-Norveġja kiser l-obbligi tiegħu skont ir-Regolament REACH, u/jew l-obbligi tiegħu skont il-Ftehim taż-ŻEE, billi żamm fis-seħħ leġiżlazzjoni nazzjonali li tipprojbixxi l-manifattura, l-importazzjoni, l-esportazzjoni u l-bejgħ ta’ prodotti tal-konsumatur li fihom 0,001 % jew aktar, bil-piż, ta’ sustanza komunement magħrufa bħala “PFOA”.
            
         
               —
            
            
               L-ESA qed tfittex li tikseb kjarifika li meta sustanza tkun ġiet identifikata bħala li tippreżenta riskju mhux ikkontrollat għall-ambjent u s-saħħa tal-bniedem, ir-regolamentazzjoni unilaterali nazzjonali ta’ sustanzi koperti minn REACH tkun permissibbli biss f’ċerti ċirkustanzi ddefiniti b’mod strett, previsti mir-Regolament REACH.
            
         
               —
            
            
               Din l-Applikazzjoni tikkonċerna leġiżlazzjoni nazzjonali adottata fin-Norveġja biex tirrestrinġi l-PFOA. Permezz ta’ din l-applikazzjoni, l-ESA bl-ebda mod ma tfittex li tqiegħed dubju fuq il-ħtieġa ta’ regolamentazzjoni tal-PFOA bħala sustanza. Pjuttost, din hija kwistjoni importanti ta’ proċedura li wasslet lill-ESA sabiex tippreżenta din l-azzjoni dwar ksur: meta Stat taż-ŻEE jidentifika riskju għas-saħħa jew għall-ambjent li jirriżulta minn sustanza koperta mir-REACH, huwa essenzjali għall-funzjonament tas-sistema stabbilita minn REACH li dawk il-preokkupazzjonijiet tittieħed azzjoni dwarhom fil-qafas ta’ dik is-sistema, minflok li jirriżultaw f’azzjoni unilaterali.
            
         
               —
            
            
               Fis-27 ta’ Awwissu 2013, il-Gvern Norveġiż informa lill-ESA li regolament li jemenda r-Regolament Norveġiż dwar il-Prodotti permezz tal-introduzzjoni ta’ restrizzjonijiet fuq il-manifattura, l-importazzjoni, l-esportazzjoni u l-bejgħ ta’ prodotti għall-konsumatur li fihom il-PFOA u ċertu melħ u esteri tal-PFOA kien ġie adottat fis-27 ta’ Mejju 2013.
            
         
               —
            
            
               Fit-8 ta’ Lulju 2015, l-ESA pprovdiet opinjoni motivata dwar il-kwistjoni. Skont it-tieni paragrafu tal-Artikolu 31 tal-Ftehim dwar is-Sorveljanza u l-Qorti (SCA — Surveillance and Court Agreement), l-ESA obbligat lin-Norveġja biex tieħu l-miżuri meħtieġa sabiex tikkonforma ma’ din l-opinjoni motivata fi żmien xahrejn wara n-notifika, jiġifieri mhux aktar tard mit-8 ta’ Settembru 2015.
            
         
               —
            
            
               B’ittra tas-16 ta’ Ottubru 2015, in-Norveġja wieġbet għal din l-opinjoni motivata billi żammet il-pożizzjoni tagħha u pprovdiet xi kummenti addizzjonali. Peress li n-Norveġja kienet għadha qed iżżomm fis-seħħ id-dispożizzjonijiet nazzjonali kkonċernati fid-data tal-iskadenza stabbilita fl-opinjoni motivata, l-ESA ddeċidiet li tressaq il-kwistjoni quddiem il-Qorti tal-EFTA skont it-tieni paragrafu tal-Artikolu 31 SCA.